text: Mette Bock vil føre EU-valgkamp som minister
  12 september 2018 kl. 19.01
  En valgkamp med en plads i Europa-Parlamentet i sigte sætter ikke en stopper for Mette Bocks arbejde som kultur- og kirkeminister.
  Det understreger hun over for Ritzau.
  - Jeg fortsætter med fuld skrue. Det er et kæmpe privilegium at være medlem af den danske regering. Der er ingen ministre, der for øjeblikket ved, om de fortsætter efter et folketingsvalg. Det ved jeg heller ikke. Men vi kører alle sammen for fuldt blus, siger Mette Bock.
  Hvis Mette Bock formelt bliver valgt som spidskandidat til Europa-Parlamentet, stiller hun ikke op til næste folketingsvalg.
  I stedet skal hun potentielt føre EU-valgkamp, mens hun sidder som minister. Hun er ikke bekymret for, at det vil tage fokus fra hendes ministerembeder.
  - Jeg stiller op til europaparlamentsvalget, og det betyder så, at jeg ikke skal koncentrere mig om folketingsvalget, men om at være minister. Jeg får mindst lige så meget tid til rådighed som mine ministerkolleger, siger Mette Bock til Ritzau.
  Valget til Europa-Parlamentet finder sted i maj næste år. Folketingsvalget skal senest afholdes i juni.
  Liberal Alliance har aldrig før været repræsenteret i Europa-Parlamentet.
  
  